Նոր տեսչական մարմինները թեեւ պատասխանատու են կառավարության առաջ եւ հներից անկախ են համարվում, բայց դեռ չեն կտրել նախարարություններից իրենց պորտալարը։ Ղեկավարներին առաջարկում են նախարարները, նրանք նույն նախարարությունների նախկին աշխատողներն են, ինչպես, ասենք, բնապահպանության նախարարության բնապահպանության եւ ընդերքի տեսչական մարմնի ղեկավար Եղիշ Տերտերյանը։ «Այս մարմինը համարվում է բնապահպանության նախարարությանը»,- ասում է նա։ Բննախի տեսչական մարմնում մինչ օրս միայն պետն է նշանակվել։ Տերտերյանը նախկինում նույն նախարարության թափոնների եւ մթնոլորտի արտանետումների կառավարման գործակալության պետն էր։ Հարցին, թե որ գործն է իրեն ավելի հոգեհարազատ, ասաց․ «Կաշխատենք՝ կտեսնենք»։ Նա տեղեկացրեց, որ բնապահպանության տեսչությունն ուներ 214 հաստիք, իսկ տեսչական մարմինն ունենալու է 195։ «Բոլորին ուղարկել ենք քաղծառայության ռեզերվ, որոշ մասին, միգուցե, կներգրավենք աշխատանքներում, բայց, ամեն դեպքում, կրճատումների հարցը ցավոտ է»,- ասաց նա։ Հարցին, թե որն է նոր մարմնի ու նախկին տեսչության ամենաէական տարբերությունը, պատասխանեց․ «Կարծում եմ՝ սա ավելի կոմպակտ է լինելու»։ Այս տեսչությունը դեռ բավականաչափ չի կտրել «պորտը» նախարարությունից։ Եղիշե Տերտերյանի տեղակալների՝ Իգոր Սարգսյանի եւ Մարատ Բադալյանի թեկնածություններն օգոստոսի 21-ին ներկայացվել են վարչապետին, առայժմ հաստատված չեն։ Տեսչության պետը նախկինում 3, հիմա 2 տեղակալ ունի։